প্রত্যুষা বন্দ্যোপাধ্যায়ের আত্মহত্যার খবর শুনেছেন তো?
সেইদিনই (১ এপ্রিল) জেনেছিলাম। সারারাত ঘুমোতে পারিনি। কেঁদেছিলাম। একই ঘটনা যেন আবার ঘটল! মনে হচ্ছিল, মেয়েটার মায়ের সঙ্গে একবার কথা বলি। শরীরের একটা অঙ্গ কেটে বাদ দিলে সেই যন্ত্রণাও বর্ণনা করা যায়। কিন্তু সন্তান হারানোর যন্ত্রণা! কোনওদিন বোঝানো যাবে না।
তিন বছর আগে জিয়া। এবার প্রত্যুষা। দু’টো ঘটনার মিল অনেক!
ফিল্ম-টেলিভিশনের জগৎ বড় নিষ্ঠুর। স্বার্থপর। মানুষগুলো বদলায় না। তখন যা ছিল, এখনও তাই আছে। তাই আরও একটা বাচ্চা মেয়ের সঙ্গে এরকম হল। তবে জিয়া আত্মহত্যা করেনি। ওকে খুন করা হয়েছে। আমার বিশ্বাস, প্রত্যুষাও আত্মহত্যা করেনি।

জিয়া
প্রত্যুষার মা’কে কিছু বলতে চান?
বলতে চাই, পুলিশ-তদন্ত-মামলা সব চলতেই থাকবে। বছরের পর বছর। কিন্তু সত্যি ঘটনাটা জানতে চাইলে ওর মা’কেই তদন্ত করতে হবে। শি হ্যাজ টু বি দ্য ইনভেস্টিগেটিং অফিসার। নো ওয়ান এল্‌স ক্যান ডু দ্যাট। পুলিশ পুলিশের মতো তদন্ত করবে। বছরের পর বছর পার হয়ে যাবে। কিচ্ছু লাভ হবে না। 
আপনিও কি নিজেই তদন্ত শুরু করেছিলেন?
প্রথম তিন-চার মাস তো কিছু বুঝেই উঠতে পারছিলাম না। কোথায় যাব? কার কাছে গিয়ে বিচার চাইব! ময়নাতদন্তের রিপোর্ট চেয়েছি, হিস্টোপ্যাথলজিক্যাল রিপোর্ট চেয়েছি। কেউ কিচ্ছু দেয়নি। টাকা নিয়েছে প্রচুর। পুলিশকে বলেছিলাম, যত টাকা লাগে লাগুক। ময়নাতদন্তের ঠিক রিপোর্টটা বার করে দিন। দেয়নি। বলেছে এক বছর লাগবে। তখনই বুঝলাম, এরা কেউ কিছু করবে না। যা করার আমাকেই করতে হবে। 
শেষপর্যন্ত তো রিপোর্টগুলো পেয়েছিলেন!
সহজে পাইনি। অনেক লড়াই করতে হয়েছে। সাহায্য চেয়ে পুলিশ-আদালতের দরজায় দরজায় ঘুরেছি। ধৈর্য হারাইনি। ভেঙে পড়িনি। কতদিন ফিরিয়ে দেবে? কতবার ঘোরাবে? একদিন না একদিন সত্যিটা বেরিয়ে আসবেই। হাইকোর্ট থেকে ‘নির্দেশ’ বার করিয়েছি। তারপর ময়নাতদন্ত, ভিসেরা রিপোর্ট, হিস্টোপ্যাথলজিক্যাল রিপোর্ট পেয়েছি। তা-ও এখনও পর্যন্ত ময়নাতদন্তের ভিডিও রেকর্ডিং‌ বার করতে পারিনি। ময়নাতদন্তের যে ছবিগুলো দিয়েছিল, সেগুলো ওর (জিয়া) কোমর থেকে পা পর্যন্ত। শরীরে উপরের অংশের ময়নাতদন্তের কোনও ছবি দেয়নি। অথচ বলেছে, ও গলায় ফাঁস লাগিয়ে আত্মহত্যা করেছে! পুলিশ-আদালতে অন্তত হাজারখানেক চিঠি লিখে ফেলেছি এই তিন বছরে। 
পুলিশ, বিচারব্যবস্থার উপর আস্থা নেই?
পুলিশের উপর নেই। পুলিশ তো বেশিরভাগ ক্ষেত্রেই অপরাধীদের আড়াল করে! আদালতের উপর কিছুটা রয়েছে। আসলে সকলেই সব জানে। কিন্তু মুখ বন্ধ করে থাকে। বলিউডের বড় বড় পরিবারগুলোর বিরুদ্ধে কেউ মুখ খোলার সাহস পায় নাকি? বলিউডের সকলেই জানেন যে জিয়া আত্মহত্যা করেনি। কিন্তু একজনও কি নিজে থেকে এগিয়ে এসে সেটা বললেন? 

 মা রাবিয়ার সঙ্গে জিয়া।
বলিউডের কাউকে পাশে পাননি? 
একজনকেও না। কেউ সাহায্য করেনি। সকলে তো ওই ছেলেটার (অভিনেতা সুরজ পাঞ্চোলি) পাশে। সলমন খান থেকে শুরু করে সব সুপারস্টারের হাত ওর মাথায়। আমাদের পরিবারের পাশে কেউ ছিল না। আজও নেই। কিন্তু আমি এসবের পরোয়া করি না। এসব আমাকে হতাশ করতে পারে না। কেউ পাশে নেই বলে কাঁদতে বসলে আমার চলবে না। সুরজের শাস্তি হবেই! সত্যি কখনও চাপা থাকে না। প্রত্যুষার পরিবারের পাশে তো টেলিভিশনের জগতের অনেকেই রয়েছেন দেখছি। ওঁদের ভাগ্য ভাল!  
সুরজকে তো প্রথমে গ্রেফতার করা হয়েছিল। পরে ছাড়া পেয়ে যায়। প্রত্যুষার প্রেমিক রাহুল রাজ সিংহ আগাম জামিন পেয়েছেন!
রাহুল তো শুনেছিলাম অসুস্থ বলে হাসপাতালে! হ্যাঁ, সুরজকে গ্রেফতার করেছিল ঠিকই। কিন্তু জানতাম ছাড়া পেয়ে যাবে। টাকা দিয়ে ওরা সকলের মুখ বন্ধ করিয়ে রেখেছে। ওদের পুরো পরিবারটাই ওরকম। আমি বিশ্বাস করি, ঈশ্বর আছেন। তিনি একদিন ঠিক ওদের শাস্তি দেবেন। আর প্রত্যুষার পরিবারকে বলব, পুলিশ রাহুলের বিরুদ্ধে প্রমাণ জোগাড় করে ওকে গ্রেফতার করবে, এই আশা না-করাই ভাল। যা করার, ওদের নিজেদেরই করতে হবে। 
তাহলে কী করা উচিত প্রত্যুষার মায়ের?
সবচেয়ে আগে দরকার হিস্টোপ্যাথলজিক্যাল রিপোর্টটা হাতে পাওয়া। হাসপাতালের কাছে ওটার প্রতিলিপি চাইতে হবে। ওতে শরীরের প্রতিটি কোষের পরীক্ষা করা হয়। আসল রিপোর্টটা পাওয়া গেলেই প্রত্যুষার মৃত্যুর কারণ বোঝা যাবে। আর দরকার একজন ভাল, সৎ আইনজীবী। যিনি সত্যের জন্য লড়েন, টাকার জন্য নয়। 

প্রত্যুষা
কিন্তু পুলিশও তো বলছে প্রত্যুষা সম্ভবত আত্মহত্যাই করেছেন। গলায় ফাঁস দিয়ে!
কেউ দেখেছে নাকি ওকে গলায় ফাঁস দিতে? ওর দেহ তো রাহুলই হাসপাতালে নিয়ে গিয়েছিল। সিলিং‌ ফ্যান থেকে ঝুলতেও রাহুলই দেখেছিল। সবই তো রাহুলের মুখের কথা। ও যা বলেছে, সেটাই সত্যি বলে ধরে নিচ্ছে কেন পুলিশ? জিয়ার ক্ষেত্রেও তো এরকমই হয়েছিল। রিপোর্টে বলেছে অ্যাসফিক্সিয়া! দম বন্ধ হয়ে মৃত্যু। দম বন্ধ হয়ে মৃত্যু তো বাথটাবে ডুবে গেলেও হতে পারে, মুখে বালিশ চাপা দিলেও হতে পারে। আমি জানি, আমার মেয়ে আত্মহত্যা করেনি। 
প্রত্যুষার মা’ও তা-ই বলছেন! প্রত্যুষাও আত্মহত্যা করেনি।
সেটা বলাই স্বাভাবিক। সন্তানকে তার মায়ের চেয়ে বেশি ভাল করে আর কে চিনবে? রিপোর্টে বলে দিল, আমার মেয়ে অবসাদে ভুগছিল! ওর হাতে নাকি কাজ ছিল না। কে বলেছে কাজ ছিল না? আর কাজ থাকলে কি সেটা জনে-জনে গিয়ে জানাতে হবে? ও ওর মতো কাজ করছিল। প্রত্যুষার ক্ষেত্রেও শুনছি, সকলে বলছে ও অবসাদে ভুগছিল। এটা বলে দেওয়াই সবচেয়ে সহজ। 
আপনি নিশ্চিত জিয়া আত্মহত্যা করেনি?
হ্যাঁ। আমার মেয়ে আত্মহত্যা করতে পারে না। আমি এটাও জানি, প্রত্যুষাও আত্মহত্যা করেনি। শুধু সেটা প্রমাণ করতে হবে। 
কিন্তু জিয়ার সঙ্গে সুরজের সম্পর্কের টানাপড়েন? সেটা তো ছিল!
সুরজ ওকে ব্যবহার করছিল। আমার মেয়ে বোঝেনি। দিনের পর দিন জিয়াকে অত্যাচার করেছে, মারধর করেছে। তা-ও মেয়েটা সহ্য করেছে। কারণ, ও সুরজকে ভালবাসত। সেই ভালবাসারই সুযোগ নিয়েছে সুরজ। কাজ তো সুরজের হাতে ছিল না। তখন তো কাজের জন্য এর-ওর-তার কাছে ঘুরছে। জিয়ার হাতে ছবি, বিজ্ঞাপন, এনডোর্সমেন্ট সব ছিল, আমি জানি সেটা। জিয়ার টাকাপয়সাও তো ও নিয়ে নিয়েছিল!
রাহুলের বিরুদ্ধেও তো একই অভিযোগ!
জানি। এইসব ছেলে পরজীবী। অন্যের ভরসায় বাঁচে। মেয়েদের থেকে টাকা নেয়। টাকার প্রয়োজন ফুরিয়ে গেলে ছেড়ে দেয়! 
রাহুল তো বলছেন, প্রত্যুষার মা’ই না কি মেয়ের অ্যাকাউন্ট থেকে টাকা তুলে নিতেন! সেই কারণে প্রত্যুষার বাজারে প্রচুর ধার হয়ে গিয়েছিল!
এটা কখনও হতে পারে? কোনও পাগলেও এই কথা বিশ্বাস করবে না যে মা মেয়ের সব টাকা নিয়ে নিচ্ছে! 
জিয়া অন্তঃসত্ত্বা হয়ে পড়েছিলেন। গর্ভপাতও করাতে হয়েছিল। প্রত্যুষার ক্ষেত্রেও একই ঘটনা ঘটেছে!
হিস্টোপ্যাথলজিক্যাল রিপোর্ট থেকে জিয়ার অন্তঃসত্ত্বা হওয়া এবং গর্ভপাত করানোর কথা জেনেছিলাম। প্রত্যুষাকেও নিশ্চয়ই একই কষ্টের মধ্যে দিয়ে যেতে হয়েছিল! ভাবলেই কান্না পায়। জিয়ার চেয়েও ছোট তো মেয়েটা! প্রত্যুষা, জিয়ারা মুখে সোনার চামচ নিয়ে জন্মায়নি। নিজেদের কেরিয়ার নিজেরা তৈরি করার চেষ্টা করেছে। অল্পবয়সে সাফল্যও পেয়েছে। 

বাবা-মায়ের সঙ্গে প্রত্যুষা।
আপনি তো একাই লড়ছেন! লন্ডন থেকে মুম্বই ছোটাছুটি করছেন তিন বছর ধরে। 
লড়তে তো হবেই। আমি আমার সন্তানের জন্য লড়ছি। প্রত্যুষার মা’কেও লড়তে হবে। হেরে গেলে চলবে না। চারপাশের সকলে ভয় দেখাবে। বলবে লড়াই করে লাভ নেই। কিন্তু ভয় পেলে চলবে না। সাহস রাখতে হবে। ভয় তো আপনার শত্রুরা আপনাকে পাবে! আমার মেয়ের বিচার না-হওয়া পর্যন্ত আমার শান্তি নেই। না-হলে উপরে গিয়ে জিয়াকে কী মুখ দেখাব! প্রত্যুষার মা’কেও বলব, যখনই মনে হবে হেরে যাচ্ছেন, মেয়ের মুখটা মনে করবেন। দেখবেন মনের জোর ফিরে আসবে। 
এত মনের জোর পান কোথায়?
আমার মেয়ের থেকেই পাই। ও-ই উপর থেকে সাহস জোগায়। মনের জোর আসে সন্তান-স্নেহ থেকে। মি অ্যান্ড মাই ডটার— উই আর ক্রুসেডর্‌স। আমরা একটা ধর্মযুদ্ধ লড়ছি। প্রত্যুষার মা’কেও প্রত্যুষাই সাহস জোগাবে। ঈশ্বরের উপর আস্থা আছে আমার। ঈশ্বর কখনও কাউকে খালি হাতে ফেরান না। আমি গীতাও পড়েছি। গীতা পড়ে শক্তি পেয়েছি। 
প্রত্যুষার মায়ের সঙ্গে কথা বলার চেষ্টা করেছেন?
লন্ডনে বসে পারিনি। কিছুদিন পরেই মুম্বই যাব। তখন ওর মায়ের সঙ্গে দেখা করব। হাতটা ধরে বলব, আমি আপনাদের পাশে আছি। আমার যতটুকু মনের জোর আছে, তা ওঁকে দেব। ওঁদের যদি আমার থেকে কোনও সাহায্য লাগে, তা-ও করতে রাজি। তিন বছর ধরে লড়তে লড়তে আমি এখন বুঝে গিয়েছি, কার কাছে যাওয়া প্রয়োজন, কে কতটুকু সাহায্য করতে পারে। আমি মনপ্রাণ দিয়ে চাই প্রত্যুষা বিচার পাক। জিয়া বিচার পাক। যাতে আর কোনও জিয়া, আর কোনও প্রত্যুষার সঙ্গে কোনও সুরজ বা রাহুল এরকম অন্যায় করার সুযোগ না পায়।